22.7.2022
EL
Επίσημη Εφημερίδα της Ευρωπαϊκής Ένωσης
L 195/1
I (Νομοθετικές πράξεις)
ΚΑΝΟΝΙΣΜΟΙ ΚΑΝΟΝΙΣΜΟΣ (ΕΕ) 2022/1278 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 18ης Ιουλίου 2022 για την τροποποίηση του κανονισμού (ΕΕ) αριθ.
508/2014 όσον αφορά ειδικά μέτρα για την άμβλυνση των συνεπειών του επιθετικού πολέμου της Ρωσίας κατά της Ουκρανίας στις αλιευτικές δραστηριότητες και για τον μετριασμό των επιπτώσεων της διατάραξης της αγοράς που προκλήθηκε από τον εν λόγω επιθετικό πόλεμο στην εφοδιαστική αλυσίδα της αλιείας και της υδατοκαλλιέργειας
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2 και το άρθρο 175, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1), Αφού ζήτησαν τη γνώμη της Επιτροπής των Περιφερειών, Αποφασίζοντας σύμφωνα με τη συνήθη νομοθετική διαδικασία (2), Εκτιμώντας τα ακόλουθα: (1)
Ο επιθετικός πόλεμος της Ρωσίας κατά της Ουκρανίας στις 24 Φεβρουαρίου 2022 επηρεάζει τους φορείς εκμετάλλευσης στον τομέα της αλιείας και της υδατοκαλλιέργειας στην Ένωση.
Η διατάραξη των εμπορικών ροών βασικών προϊόντων για τον τομέα της αλιείας και της υδατοκαλλιέργειας από τη Ρωσία και την Ουκρανία ενέτεινε απότομα την αύξηση των τιμών βασικών συντελεστών παραγωγής, όπως η ενέργεια και οι πρώτες ύλες.
Το εμπόριο μεταξύ της Ουκρανίας και της Ένωσης επηρεάζεται επίσης σοβαρά από τη μη διαθεσιμότητα των μεταφορών, διότι οι ουκρανικοί αερολιμένες έχουν τεθεί εκτός λειτουργίας λόγω των ρωσικών επιθέσεων και όλες οι εμπορικές ναυτιλιακές δραστηριότητες σε ουκρανικούς λιμένες έχουν ανασταλεί.
Η τρέχουσα κρίση είναι πιθανόν να έχει σοβαρές επιπτώσεις για τον εφοδιασμό της Ένωσης με σιτηρά, φυτικά έλαια και λευκά ψάρια από τη Ρωσία και την Ουκρανία, με αποτέλεσμα να σημειωθούν ελλείψεις βασικών πρώτων υλών και σημαντική αύξηση στις τιμές των ιχθυοτροφών.
Μέρος του στόλου της Ένωσης έχει παύσει τις αλιευτικές του δραστηριότητες λόγω της αδυναμίας αντιστάθμισης της αύξησης του κόστους των εισροών όπως οι διογκούμενες τιμές ενέργειας και της μείωσης της κερδοφορίας από την αλιεία.
Ο συνδυασμένος αντίκτυπος των ελλείψεων των πρώτων υλών και των αυξήσεων του κόστους γίνεται επίσης αισθητός στους τομείς της ιχθυοκαλλιέργειας και της μεταποίησης.
Υπάρχει, συνεπώς σημαντική διατάραξη της αγοράς λόγω των σημαντικών αυξήσεων του κόστους και των διαταραχών του εμπορίου που καθιστούν αναγκαία την ανάληψη αποτελεσματικής και αποδοτικής δράσης.
(1) Γνώμη της 18ης Μαΐου 2022 (δεν έχει ακόμη δημοσιευθεί στην Επίσημη Εφημερίδα).
(2) Θέση του Ευρωπαϊκού Κοινοβουλίου της 6ης Ιουλίου 2022 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 18ης Ιουλίου 2022.